MRK sleep Malema hof toe oor Twitter-uitsprakeEFF-leier Julius Malema. (Foto: EFF) Bykans ŉ jaar nadat Julius Malema, uitgesproke leier van die EFF, en sy party verskeie omstrede aanhalings van die gewese Zimbabwiese president, Robert Mugabe, op Twitter en Facebook gedeel het, sleep die Menseregtekommissie (MRK) hom nou daaroor na die gelykheidshof. Die gewraakte stellings sluit in “die enigste wit man wat jy kan vertrou is ŉ dooie wit man” asook die stelling “ons party moet voortgaan om vrees in die hart van die wit man, ons werklike vyand, in te boesem”. Luidens die MRK se hofstukke is dié aanhalings twee van vier wat die Gelykheidswet oortree en neerkom op haatspraak. Malema het ŉ video met ŉ reeks foto’s met bekende aanhalings van Mugabe op 14 September verlede jaar gedeel. Dit verskyn saam met die EFF se logo op die video. “Die stellings kom neer op haatspraak teen ŉ rasgroep (in hierdie geval wit mense) wat verbied word deur art. 10 van die Gelykheidswet. [Die stellings] val dus buite die raamwerk van die reg op vryheid van uitdrukking soos vervat in art. 16 van die Grondwet,” lui die hofstukke. Die MRK voer aan die stellings bevorder haat op grond van ras, hits aan om skade te berokken, is onbillike diskriminasie op grond van ras en versprei inligting wat onregverdig diskrimineer. Die organisasie vra die hof onder meer om te beveel dat die stellings binne 24 uur ná die hofbevel van die EFF se sosialemediaplatforms verwyder moet word en dat Malema en die EFF die stellings onvoorwaardelik moet terugtrek en om verskoning daarvoor vra. Die video met die stellings is steeds op Malema se Twitter-blad sigbaar. Ten spyte van groot openbare woede en klagtes het Twitter destyds beslis die aanhalings oortree nie enige van sy reëls nie. Die twiet is destyds skerp veroordeel, ook deur Atholl Trollip en dr. Roy Jankielsohn van die DA. Jankielsohn het ŉ klag van haatspraak in die gelykheidshof in Bloemfontein teen Malema aanhangig gemaak, terwyl Trollip op Twitter teen Malema uitgevaar het. “Malema se uitlatings is nie net aanstootlik, ongrondwetlik en afskuwelik nie, maar is ook opruiend, wat gevaarlik is,” het Trollip toe gesê.